סוויפטיז
דמוגרפיה > תפקיד פוליטי

ב-2012 אמרה סוויפט שהיא לא רוצה להתבטא באופן פוליטי, כיוון שהיא לא מרגישה מיודעת מספיק בכדי להשפיע על אחרים. לפי חוקרת המיניות ומגדר אדריאן בראון, עד אלבומה השלישי נטתה סוויפט לטקסטים שמרניים יחסית. בעקבות זאת, ומשום שמוזיקת הקאנטרי זוהתה עם נטייה לשמרנות, אנשים העריכו שהיא שמרנית, וקבוצה שדוגלת בעליונות לבנה אף אימצה אותה כ"אלה ארית". עם זאת, ב-2016 הביעה סוויפט בראיונות תמיכה במדיניות של הנשיא ברק אובמה. אלי אוסטין, כתבת של הטיימס הבריטי בניו יורק, כתבה ב-2023 שעם הזמן סוויפט החלה להרגיש בטוחה יותר להציג את עמדותיה ושהיא כעת "מביעה בבירור את תמיכתה במדיניות שמזוהה עם המפלגה הדמוקרטית בעניינים כגון אסדרה של אחזקת נשק חם, נישואים של זוגות מאותו המין וזכותן של נשים לבחור בהפלה". לפי אוסטין, למרות התבטאויותיה בעניינים אלה, קהל מעריציה חוצה מפלגות, מה שעשוי לאפשר לה להשפיע על העדפותיהם הפוליטיות של המעריצים.
ב-2018 הביעה סוויפט את תמיכתה במועמד הדמוקרטי לנציגות בסנאט מטעם מדינת טנסי, פיל ברדסן. היא אמרה כי מצפונה אינו מאפשר לה להצביע למועמדת הרפובליקנית, מרשה בלקברן, שלבסוף נבחרה, כיוון שבלקברן מתנגדת למתן זכויות שוות לקהילת הלהט"ב והצביעה נגד מהלכים כלכליים לטובת צמצום פערי השכר בין נשים לגברים. לפי ארגון vote.org, ב-24 שעות לאחר פרסום הפוסט, 65,000 אזרחים נוספו למספר המצביעים הרשומים בארצות הברית. החוקרת גוון ניסבת', שחקרה את התגובה של מעריצים לפוסט הפוליטי של סוויפט ב-2018, טענה שעל אף שפוסטים מהסוג של סוויפט לא קובעים כיצד ינהגו האזרחים בקלפי, לתרבות ההערצה מהסוג של הסוויפטיז יש השפעה מחזקת על השתתפות פוליטית.
בעקבות המחלוקת שעוררה פרשת מכירת הכרטיסים להופעות של סוויפט באתר טיקטמאסטר, טען ברוק שולץ מ-Associated Press שהאירוע עשוי להביא לחיזוק המעורבות הפוליטית של המעריצים. במאי 2023 אושר בסנאט של טקסס חוק "Save Our Swifties" (בעברית: "לשמור על הסוויפטים שלנו"), המבטיח איסור על שימוש בבוטים לקניית כרטיסים להופעות בכמות מסחרית. הצעות חוק דומות הוגשו במדינות שונות כמו גם בקונגרס האמריקאי.
מחוץ לארצות הברית, פוליטיקאים כגון נשיא צ'ילה גבריאל בוריץ' והמועמדת לנשיאות הפיליפינים (סגנית הנשיא לשעבר) לני רוברדו שיווקו את עצמם כ"סוויפטיז".
קואליציית "Swifties for Kamala" (בעברית: "סוויפטיז בשביל קמלה") נוצרה במהלך הבחירות לנשיאות ארצות הברית 2024, לאחר שהנשיא ג'ו ביידן סיים את הקמפיין שלו בחודש יולי 2024, והנהגת המפלגה הדמוקרטית החלה לתמוך בקמלה האריס כמועמדת המשוערת. הארגון אינו מקושר רשמית לסוויפט. בעצרת וירטואלית שנערכה ב-27 באוגוסט 2024, גייסה הקואליציה יותר מ-100,000 דולר לתמיכה בקמפיין של האריס. במהלך העצרת ביצעה קרול קינג גרסת ראפ לשיר "Shake It Off" של סוויפט. הסנאטורית אליזבת וורן השתתפה בעצרת והביעה את אהבתה לשירים "Karma" ו-"All Too Well (10-Minute Version) (Taylor’s Version)" של סוויפט. עם הדוברים והאורחים בעצרת נמנו גם הסנאטורים קירסטן ג'יליברנד, אד מרקי, וחברי בית הנבחרים כריס דלוזיו ובקה באלינט. סוויפט תמכה בעבר בקמפיין של ביידן-האריס לפני בחירות 2020. מאידך, דונלד טראמפ פרסם סדרת תמונות שנוצרו על ידי בינה מלאכותית בטענה כוזבת שסוויפט תומכת בו. ב-10 בספטמבר 2024 הביעה סוויפט את תמיכתה הרשמית בהאריס במירוץ לנשיאות. היא כתבה:
בבחירות לנשיאות 2024, אני אתן את קולי לקמלה האריס ולטים וולץ. אצביע להאריס כי היא נאבקת על זכויות ומטרות שאני מאמינה שצריך לוחמת כדי לקדם אותן. אני חושבת שהיא מנהיגה מוכשרת עם יד יציבה על ההגה, ואני מאמינה שאנחנו יכולים להשיג כל כך הרבה יותר במדינה הזאת, אם נונהג ברוגע ולא בכאוס. כל כך התרשמתי מהבחירה שלה בטים וולץ, שבמשך עשורים עמד על זכויותיהם של חברי קהילת הלהט"ב, הפריות חוץ-גופיות וזכותה של כל אישה להחליט לגבי גופה.
המקור באנגלית
I will be casting my vote for Kamala Harris and Tim Walz in the 2024 Presidential Election. I’m voting for @kamalaharris because she fights for the rights and causes I believe need a warrior to champion them. I think she is a steady-handed, gifted leader and I believe we can accomplish so much more in this country if we are led by calm and not chaos. I was so heartened and impressed by her selection of running mate @timwalz, who has been standing up for LGBTQ+ rights, IVF, and a woman’s right to her own body for decades.
בסקר שערך הניו יורק טיימס לאחר הצהרה זו, בקרב 2,437 אזרחים שצפויים בסבירות גבוהה להצביע בבחירות, נמצא של-44% מהבוחרים יש דעה חיובית כלפי סוויפט, ל-34% דעה שלילית, ול-22% אין דעה לגביה. לתומכי המפלגה הדמוקרטית ולעצמאים יש עמדה חיובית יותר לגביה (70% ו-41% בהתאמה) מאשר לתומכי המפלגה הרפובליקנית (23%).